Komission asetus (EY) N:o 103/2004, annettu 21 päivänä tammikuuta 2004, neuvoston asetuksen (EY) N:o 2200/96 soveltamista koskevista yksityiskohtaisista säännöistä hedelmä- ja vihannesalan interventiojärjestelmän ja markkinoiltapoistamisjärjestelmän osalta



Virallinen lehti nro L 016 , 23/01/2004 s. 0003 - 0019



Komission asetus (EY) N:o 103/2004, annettu 21 päivänä tammikuuta 2004, neuvoston asetuksen (EY) N:o 2200/96 soveltamista koskevista yksityiskohtaisista säännöistä hedelmä- ja vihannesalan interventiojärjestelmän ja markkinoiltapoistamisjärjestelmän osalta EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon hedelmä- ja vihannesalan yhteisestä markkinajärjestelystä 28 päivänä lokakuuta 1996 annetun neuvoston asetuksen (EY) N:o 2200/96(1) ja erityisesti sen 30 artiklan 6 ja 7 kohdan ja 48 artiklan, sekä katsoo seuraavaa: (1) Neuvoston asetuksen (EY) N:o 2200/96 soveltamista koskevista yksityiskohtaisista säännöistä hedelmä- ja vihannesalan interventiojärjestelmän osalta 16 päivänä huhtikuuta 1997 annetun komission asetuksen (EY) N:o 659/97(2) soveltamisesta saatu kokemus on osoittanut, että kyseiseen järjestelmään olisi tarpeen tehdä eräitä muutoksia. On aiheellista korvata asetus (EY) N:o 659/97 asetuksen (EY) N:o 2200/96 soveltamista koskevien säädösten selkeyden takaamiseksi. Lisäksi tässä yhteydessä olisi järkeistämisen vuoksi sisällytettävä uuteen asetukseen neuvoston asetuksen (EY) N:o 2200/96 soveltamista koskevista yksityiskohtaisista säännöistä tiettyjen markkinoilta poistettujen hedelmien tislaustoimia koskevien edellytysten vahvistamisen osalta 29 päivänä heinäkuuta 1997 annetun komission asetuksen (EY) N:o 1492/97(3) säännökset. Näin ollen asetukset (EY) N:o 659/97 ja (EY) N:o 1492/97 on syytä kumota. (2) Asetuksen (EY) N:o 2200/96 IV osastossa vahvistetaan kyseisen asetuksen 1 artiklan 2 kohdassa tarkoitettujen tuotteiden interventiojärjestelmä ja säädetään sen liitteessä II tarkoitetuille tuotteille myönnettävästä yhteisön korvauksesta. Mainitun asetuksen 15 artiklan 3 kohdassa säädetään, että toimintarahastoa voidaan käyttää erityisesti liitteeseen II kuulumattomien tuotteiden markkinoilta poistamisen rahoittamiseksi sekä liitteessä IV säädetyn yhteisön korvauksen lisän myöntämiseen. Olisi vahvistettava näiden säännösten soveltamista koskevat yksityiskohtaiset säännöt. (3) Ilmaisut "tuotteet", joita ei ole saatettu myyntiin, "markkinoilta poistaminen" ja "markkinoilta poistetut tuotteet", jotka ovat toisiaan vastaavia, on sisällytettävä samaan määritelmään. Myös ilmaisuilla "kaupan pidetty määrä" ja "kaupan pidetty tuotanto" on oltava yksi ja sama määritelmä, jonka on oltava johdonmukainen neuvoston asetuksen (EY) N:o 2200/96 soveltamista koskevista yksityiskohtaisista säännöistä toimintarahastojen, toimintaohjelmien ja taloudellisen tuen osalta 11 päivänä elokuuta 2003 annetussa asetuksessa (EY) N:o 1433/2003(4) säädetyn ilmaisun "kaupan pidetyn tuotannon arvo" kanssa ja johon on näin ollen sisällytettävä markkinoilta poistetut tuotteet, jotka on tarkoitettu ilmaisjakeluun. (4) Olisi täsmennettävä, että markkinoilta poistettuihin tuotteisiin ei sovelleta pakkausvelvoitetta koskevia säännöksiä lukuun ottamatta minituotteita, jotka voivat sekaantua tuotteisiin, jotka eivät täytä vähimmäiskokovaatimusta. (5) On tarpeen määrittää asianomaisille tuotteille markkinointivuodet sekä yksityiskohtaiset soveltamissäännöt, jotka koskevat asetuksen (EY) N:o 2200/96 23 artiklan 5 kohdassa säädettyjä kolmen vuoden ajanjakson keskiarvoja. (6) Tuottajaorganisaatioiden on annettava markkinoiltapoistamistoimet ennalta tiedoksi valvontaviranomaisille, jotta nämä voivat suunnitella valvontatoimensa. Kyseiset viranomaiset sallivat kunkin markkinoiltapoistamistoimen mahdollisissa tarkastuksissa tehtyjen havaintojen perusteella. On aiheellista säätää, että kyseisten viranomaisten on valvottava markkinoilta poistettujen tuotteiden denaturointia silloin kun kyseisiä tuotteita ei ole tarkoitettu ilmaisjakelun jälkeen ihmisravinnoksi. (7) Asetuksen (EY) N:o 2200/96 23 artiklan 3 kohdassa vahvistetaan yhteisön markkinoiltapoistamiskorvaus mainitun asetuksen liitteessä II tarkoitetuille tuotteille. Olisi säädettävä näiden korvausten maksujärjestelmästä, jota soveltamalla asetuksen (EY) N:o 2200/96 23 artiklassa säädettyjä rajoja voidaan noudattaa ja saattaa toimenpiteet loppuun kohtuullisessa määräajassa. (8) Koska asetuksen (EY) N:o 2200/96 15 artiklan 3 kohdassa säädetyt markkinoilta poistamiset rahoitetaan toimintarahastoista, niitä koskevat maksut on toteutettava asetuksen (EY) N:o 1433/2003 mukaisesti. Selkeyden vuoksi asetuksen (EY) N:o 2200/96 15 artiklan 3 kohdan toisessa alakohdassa tarkoitetun yhteisön korvauksen lisäosan enimmäismäärä olisi vahvistettava. (9) Asetuksen (EY) N:o 2200/96 30 artiklan 1 kohdan a alakohdan ensimmäisessä, toisessa ja kolmannessa luetelmakohdassa ja b alakohdassa säädetään, että markkinoilta poistetut hedelmät ja vihannekset voidaan jakaa yhteisössä tai sen ulkopuolella ilmaiseksi elintarvikeapuna tarvitsevalle väestölle hyväntekeväisyysjärjestöjen tai laitosten välityksellä. Tämän vuoksi olisi säädettävä hyväntekeväisyysorganisaatioiden ennakkohyväksynnästä. Elintarvikeavun osalta olisi myös säädettävä, että soveltamista koskevien yksityiskohtaisten sääntöjen on oltava yhdenmukaisia yhteisön noudattamien yleisten periaatteiden kanssa luontoissuorituksena annettavan elintarvikeavun osalta. (10) Markkinoilta poistettujen tuotteiden ilmaisjakelun helpottamiseksi olisi sallittava tuotteiden jalostus ilmaisjakelua varten joko hyväntekeväisyysjärjestön kustannuksella tai muulla menettelyllä, joka takaa jalostajille tasavertaisen kohtelun. (11) Markkinoilta poistettujen hedelmien ja vihannesten ilmaisjakelun yhteydessä yhteisö vastaa asetuksen (EY) N:o 2200/96 30 artiklan 6 kohdan mukaisesti kuljetus-, lajittelu- ja pakkauskustannuksista. On syytä täsmentää, kenelle kuljetuskustannukset on maksettava. Kuljetus-, lajittelu- ja pakkauskustannuksiin osallistumiselle olisi vahvistettava kiinteät määrät. (12) Asetuksen (EY) N:o 2200/96 30 artiklan 1 kohdassa säädetään markkinoilta poistettujen tuotteiden muista käyttötarkoituksista kuin ilmaisjakelu. Olisi säädettävä, että jäsenvaltiot voivat soveltaa tarkoituksenmukaisinta käyttötarkoitusta siten, ettei asianomaiselle teollisuudelle aiheudu kilpailun vääristymää. Tiettyjen markkinoilta poistettujen tuotteiden osalta yhtenä tällaisena käyttötarkoituksena voi olla jalostaminen alkoholiksi. Jotta tällaiset tuotteet eivät aiheuttaisi häiriöitä alkoholimarkkinoilla, olisi säädettävä alkoholin denaturoimisesta ja teollisesta käytöstä, joka ei ole elintarvikekäyttöä. (13) Asetuksen (EY) N:o 2200/96 25 artiklassa säädetään, että jäsenvaltioiden on vahvistettava kansalliset säännökset ympäristöä kunnioittavia markkinoiltapoistamismenettelyjä koskevien täsmennysten laatimiseksi. Olisi määriteltävä näiden säännösten vähimmäissisältö sen varmistamiseksi, että markkinoilta poistaminen tapahtuu ympäristöä kunnioittavin edellytyksin erityisesti kun markkinoilta poistetut tuotteet hävitetään tai syötetään eläimille levittämällä ne maahan. (14) On tarpeen määrittää interventiotoimien fyysistä ja asiakirjojen tarkastusta koskevat menettelyt sekä markkinoiltapoistamishetkellä että markkinointivuoden päätyttyä. Rikkomistapauksia varten on syytä säätää takaisinperintää koskevista yksityiskohtaisista säännöistä sekä varoittavista ja oikeasuhteisista seuraamuksista rikkomisen vakavuuden mukaan. Valvontatoimien on koskettava tuottajaorganisaatioita ja vastaanottajia. (15) Olisi otettava huomioon hallinnollinen taakka, joka jäsenvaltioille aiheutuu tämän asetuksen säännösten täytäntöönpanosta, ja säädettävä näin ollen, että tätä asetusta sovelletaan tuotteen mukaan tämän asetuksen voimaantuloa seuraavasta markkinointivuodesta. Asetuksessa (EY) N:o 659/97 säädettyjä tuotantohintojen tiedoksiantamista koskevia säännöksiä olisi lisäksi sovellettava 1 päivään heinäkuuta 2004, kunnes uudet säännökset vahvistetaan tästä asetuksesta erillisessä säädöksessä. (16) Tässä asetuksessa säädetyt toimenpiteet ovat hedelmien ja vihannesten hallintokomitean lausunnon mukaiset, ON ANTANUT TÄMÄN ASETUKSEN: I LUKU YLEISET SÄÄNNÖT 1 artikla Soveltamisala Tässä asetuksessa vahvistetaan seuraavien järjestelmien soveltamista koskevat yksityiskohtaiset säännöt: a) asetuksen (EY) N:o 2200/96 IV osastossa tarkoitettu interventiojärjestelmä kyseisen asetuksen liitteeseen II kuuluvien tuotteiden osalta; b) asetuksen (EY) N:o 2200/96 15 artiklan 3 kohdassa tarkoitettu markkinoiltapoistamisjärjestelmä kyseisen asetuksen 1 artiklan 2 kohdassa tarkoitettujen mutta sen liitteeseen II kuulumattomien tuotteiden osalta. 2 artikla Määritelmät 1. Tässä asetuksessa tarkoitetaan "markkinoilta poistetuilla tuotteilla", "markkinoilta poistamisella" ja "tuotteilla, joita ei ole saatettu myyntiin" tuotteita, a) joita ei asetuksen (EY) N:o 2200/96 IV osastossa tarkoitetun interventiojärjestelmän mukaisesti myydä kyseisen asetuksen 11 artiklassa tarkoitetun tuottajaorganisaation välityksellä; b) jotka poistetaan markkinoilta kyseisen asetuksen 15 artiklan 2 kohdan a alakohdan mukaisesti. 2. Jokaisen tuotteen osalta asetuksen (EY) N:o 2200/96 23 artiklan 3 kohdassa tarkoitettu tuottajaorganisaation "kaupan pidetty määrä" koostuu kaikista seuraavista tekijöistä: a) jäsenten tuotanto, joka on tosiasiallisesti myyty tuottajaorganisaation välityksellä tai jonka tuottajaorganisaatio on jalostanut; b) muiden tuottajaorganisaatioiden jäsenten tuotanto, joka on pidetty kaupan kyseisen tuottajaorganisaation välityksellä asetuksen (EY) N:o 2200/96 11 artiklan 1 kohdan c alakohdan 3 alakohdan toisessa ja kolmannessa luetelmakohdassa säädettyjen edellytysten mukaisesti; c) markkinoilta poistetut, asetuksen (EY) N:o 2200/96 30 artiklan 1 kohdan a ja b alakohdassa tarkoitettuun ilmaisjakeluun tarkoitetut tuotteet. Ensimmäisessä alakohdassa tarkoitettuun kaupan pidettyyn määrään ei kuulu tuottajaorganisaation jäsenten asetuksen (EY) N:o 2200/96 11 artiklan 1 kohdan c alakohdan 3 alakohdan ensimmäisen, toisen ja kolmannen luetelmakohdan mukaisesti kaupan pidetty tuotanto. Asetuksen (EY) N:o 2200/96 24 artiklassa tarkoitettu kaupan pidetty tuotanto rinnastetaan tämän kohdan ensimmäisessä alakohdassa määriteltyyn kaupan pidettyyn määrään. II LUKU MARKKINOILTA POISTAMINEN 3 artikla Kaupan pitämistä koskevat vaatimukset 1. Jos hedelmiä ja vihanneksia koskevat vaatimukset on vahvistettu asetuksen (EY) N:o 2200/96 2 artiklan mukaisesti, markkinoilta poistettujen tuotteiden on täytettävä nämä vaatimukset tuotteen ulkonäköä ja merkitsemistä koskevia säännöksiä lukuun ottamatta. Kaikenkokoiset tuotteet voidaan poistaa markkinoilta irtotavarana suurissa laatikoissa sillä edellytyksellä, että luokan II vaatimuksia noudatetaan erityisesti laadun ja kokoluokan osalta. Asianomaisissa vaatimuksissa määriteltyjen minituotteiden on kuitenkin oltava sovellettavien kaupan pitämistä koskevien vaatimusten mukaisia, tuotteen ulkoasua ja merkitsemistä koskevat säännökset mukaan luettuina. 2. Jos kaupan pitämistä koskevia vaatimuksia ei ole vahvistettu, asetuksen (EY) N:o 2200/96 2 artiklan mukaisesti on noudatettava tämän asetuksen liitteessä I säädettyjä vähimmäisvaatimuksia. Jäsenvaltiot voivat antaa näitä vähimmäisvaatimuksia täydentäviä säännöksiä. 4 artikla Markkinointivuodet Niiden tuotteiden, joista maksetaan asetuksen (EY) N:o 2200/96 23 artiklan 3 kohdassa tarkoitettua yhteisön markkinoiltapoistamiskorvausta tai joihin sovelletaan kyseisen asetuksen 15 artiklan 3 kohdassa tarkoitettua markkinoiltapoistamista, markkinointivuosi on 1 päivän tammikuuta ja 31 päivän joulukuuta välinen ajanjakso seuraavia tuotteita lukuun ottamatta: a) omenat ja päärynät, joiden markkinointivuosi on 1 päivän elokuuta ja seuraavan vuoden 31 päivän heinäkuuta välinen ajanjakso; b) sitrushedelmät, joiden markkinointivuosi on 1 päivän lokakuuta ja seuraavan vuoden 30 päivän syyskuuta välinen ajanjakso. 5 artikla Kolmen vuoden ajanjakson keskiarvo Asetuksen (EY) N:o 2200/96 23 artiklan 5 kohdassa tarkoitettu kolmen vuoden ajanjakson keskiarvo on niiden prosenttiosuuksien aritmeettinen keskiarvo, jotka on todettu markkinoilta poistetuiksi kuluvana ja kahtena edeltävänä markkinointivuonna. 6 artikla Markkinoiltapoistamistoimista ennakolta ilmoittaminen 1. Tuottajaorganisaatioiden tai niiden liittojen on ilmoitettava toimivaltaisille kansallisille viranomaisille jokaisesta markkinoiltapoistamistoimesta kirjallisena televiestinä tai sähköisenä viestinä. Ilmoituksessa on erityisesti esitettävä luettelo interventioon saatetuista tuotteista ja niiden tärkeimmistä ominaisuuksista asianomaisten kaupan pitämisen vaatimusten suhteen, arvio jokaisen tuotteen määrästä, suunniteltu käyttötarkoitus sekä paikka, jossa markkinoilta poistetuille tuotteille voidaan tehdä 23 artiklan 1 kohdassa tarkoitetut tarkastukset. Ilmoituksessa on oltava myös todistus siitä, että markkinoilta poistetut tuotteet täyttävät asetuksen (EY) N:o 2200/96 2 artiklan mukaisesti voimassa olevat vaatimukset tai jos tällaisia vaatimuksia ei ole, tämän asetuksen liitteessä I vahvistetut vähimmäisvaatimukset. 2. Jäsenvaltioiden on vahvistettava erityisesti määräaikojen osalta yksityiskohtaiset säännöt, joiden mukaisesti tuottajaorganisaatioiden on tehtävä 1 kohdassa tarkoitettu tiedoksianto. 3. Jäsenvaltion on 2 kohdassa tarkoitetussa määräajassa: a) joko tehtävä 23 artiklan 1 kohdassa tarkoitettu tarkastus, ja jos tarkastuksessa ei havaita sääntöjenvastaisuuksia, sallittava markkinoiltapoistamistoimi sellaisena kuin se on todettu tarkastuksessa; b) tai 23 artiklan 3 kohdassa tarkoitetuissa tapauksissa jätettävä tekemättä 23 artiklan 1 kohdassa tarkoitettu tarkastus ja ilmoitettava siitä tällöin tuottajaorganisaatiolle kirjallisena tai sähköisenä viestinä ja sallittava markkinoiltapoistamistoimi sellaisena kuin se on ilmoitettu. 4. Jäsenvaltioiden on tarvittaessa toteuttava toimenpiteet, joilla varmistetaan, että tuottajaorganisaatioihin kuulumattomat maatalousyrittäjät voivat hyötyä asetuksen (EY) N:o 2200/96 24 artiklassa säädetystä interventiojärjestelmästä. 7 artikla Yhteisön markkinoiltapoistamiskorvauksen maksaminen 1. Jotta asetuksen (EY) N:o 2200/96 23, 24 ja 26 artiklassa tarkoitettu yhteisön markkinoiltapoistamiskorvaus voidaan maksaa mainitun asetuksen liitteessä II olevien tuotteiden osalta, asetuksen (EY) N:o 2200/96 11 artiklassa tarkoitettujen tuottajaorganisaatioiden tai niiden liittojen on esitettävä maksuhakemusasiakirjat jäsenvaltion toimivaltaiselle viranomaiselle. 2. Jäsenvaltioiden on vahvistettava vähimmäisaika, jota 1 kohdassa tarkoitettujen maksuhakemusasiakirjojen on koskettava. 3. Edellä 1 kohdassa tarkoitettuihin maksuhakemusasiakirjoihin on sisällyttävä todisteet seuraavista: a) asianomaisen markkinointivuoden alusta lähtien kunkin tuotteen kaupan pidetyt määrät; b) kunkin markkinoilta poistetun tuotteen määrät; c) asianomaisista markkinoilta poistetuista tuotteista saadut nettotulot; d) kunkin asianomaisen tuotteen lopullinen käyttötarkoitus, joka ilmenee haltuunottotodistuksesta (tai muusta vastaavasta asiakirjasta), jossa vahvistetaan, että kolmas osapuoli on poistanut tuotteet markkinoilta niiden käyttämiseksi ilmaisjakelussa, tislauksessa, rehuna tai teollisessa muussa kuin elintarvikekäytössä; e) jäsenvaltioiden asianomaisia määriä koskeville markkinoiltapoistamistoimille 6 artiklan 3 kohdassa säädetyin edellytyksin antama lupa. Edellä olevassa a ja b alakohdassa tarkoitetut määrät on eriteltävä seuraavasti: - tuottajaorganisaation määrät, - tuottajaorganisaatioihin kuulumattomien maatalousyrittäjien kaupan pitämät määrät, joiden osalta tuottajaorganisaatiot ovat toteuttaneet markkinoiltapoistamistoimia asetuksen (EY) N:o 2200/96 24 artiklassa säädettyjen edellytysten mukaisesti. Jos tuotteet on kompostoitu tai hajotettu biologisesti, maksuhakemusasiakirjoissa on oltava jäsenvaltion tämän asetuksen 22 artiklan mukaan vaatima todiste. 4. Tuottajaorganisaatioiden on jätettävä täydelliset maksuhakemusasiakirjat kansallisille viranomaisille yhden kuukauden kuluessa asianomaisten tuotteiden markkinointivuoden päättymisestä. 5. Jos tuottajaorganisaatio ei ole noudattanut 4 kohdassa säädettyä maksuhakemusasiakirjojen jättämisen määräaikaa, yhteisön markkinoiltapoistamiskorvauksen määrästä vähennetään 20 prosenttia alle yhden kuukauden myöhästymisestä, 50 prosenttia alle kolmen kuukauden myöhästymisestä ja 100 prosenttia yli kolmen kuukauden myöhästymisestä. 6. Jäsenvaltioiden on jokaisesta hakemuksesta tarkastettava, että määrät, joita ei ole saatettu myyntiin kyseisen markkinointivuoden alusta, ovat asetuksen (EY) N:o 2200/96 23 ja 24 artiklassa säädetyissä rajoissa. Jos rajat ylittyvät, yhteisön markkinoiltapoistamiskorvaus maksetaan näissä rajoissa ottaen huomioon jo maksetut korvaukset. Ylitysmäärät otetaan huomioon seuraavaa maksuhakemusasiakirjaa tarkasteltaessa. 7. Jäsenvaltioiden on maksettava tuottajaorganisaatioille tai niiden liitoille markkinoiltapoistamiskorvaus vähennettynä nettotuloilla, jotka nämä ovat saaneet markkinoilta poistetuista tuotteista, neljän kuukauden kuluessa asianmukaisesti laaditun maksuhakemusasiakirjojen vastaanottamisesta, sanotun kuitenkaan rajoittamatta 26 ja 27 artiklassa säädettyjä seuraamuksia. 8 artikla Markkinoilta poistamista koskevat erityissäännökset toimintarahastojen yhteydessä 1. Muiden kuin asetuksen (EY) N:o 2200/96 liitteessä II olevien tuotteiden markkinoiltapoistamiskorvauksen maksamiseen sekä asetuksen (EY) N:o 2200/96 15 artiklan 3 kohdan ensimmäisen alakohdan a ja b alakohdassa säädetyn markkinoiltapoistamiskorvauksen lisän myöntämiseen sovelletaan asetuksen (EY) N:o 1433/2003 säännöksiä. 2. Niiden jäsenvaltioiden, jotka asetuksen (EY) N:o 2200/96 15 artiklan 3 kohdan toisen alakohdan mukaisesti vahvistavat yhteisön markkinoiltapoistamiskorvauksen lisälle enimmäismäärän, on otettava huomioon seuraavat seikat: a) markkinoilta poistaminen on väline, jolla vakautetaan lyhyellä aikavälillä tuoreiden tuotteiden markkinoiden tarjontaa; b) markkinoilta poistaminen ei voi missään tapauksessa olla markkinoita korvaava vaihtoehto; c) markkinoilta poistaminen ei saa häiritä jalostettaviksi tarkoitettujen hedelmien ja vihannesten markkinoita. Niiden on varmistettava, että myös tuottajaorganisaatiot ottavat nämä seikat huomioon vahvistaessaan asetuksen (EY) N:o 2200/96 15 artiklan 3 kohdan ensimmäisen alakohdan a alakohdassa tarkoitettujen markkinoiltapoistamiskorvausten määriä. Asetuksen (EY) N:o 2200/96 15 artiklan 3 kohdan toista alakohtaa soveltavien jäsenvaltioiden myöntämät lisät eivät voi ylittää tämän asetuksen liitteessä II olevia määriä. 9 artikla Markkinoiltapoistamista koskevien tietojen toimittaminen 1. Jäsenvaltioiden on ennen kunkin kuukauden 15 päivää esitettävä komissiolle sen yksiköiden edellyttämässä muodossa olevalla sähköisellä ilmoituksella tuotteittain eritelty arvio tuotteista, joita ei ole saatettu myyntiin edellisen kuukauden aikana. 2. Jokaisen markkinointivuoden lopussa jäsenvaltioiden on ilmoitettava komissiolle kunkin asianomaisen tuotteen osalta liitteessä III säädetyt tiedot. Tiedot on toimitettava: a) viimeistään jokaista markkinointivuotta seuraavana 15 päivänä toukokuuta tomaattien, munakoisojen, kukkakaalien, aprikoosien, persikoiden, nektariinien, viinirypäleiden, melonien ja vesimelonien sekä asetuksen (EY) N:o 2200/96 liitteeseen II kuulumattomien tuotteiden osalta; b) viimeistään jokaista markkinointivuotta seuraavana 15 päivänä helmikuuta päärynöiden, omenoiden, sitruunoiden, makeiden appelsiinien, satsumien, klementiinien ja mandariinien osalta. 3. Jos jäsenvaltiot eivät toimita 2 kohdassa tarkoitettuja tietoja tai jos toimitetut tiedot vaikuttavat komission käytettävissä olevien puolueettomien seikkojen perusteella virheellisiltä, komissio voi keskeyttää neuvoston asetuksen (ETY) N:o 1258/1999(5) 7 artiklan 2 kohdassa tarkoitetut ennakkomaksut kirjattavista menoista, kunnes tarvittavat tiedot toimitetaan. III LUKU MARKKINOILTA POISTETTUJEN TUOTTEIDEN KÄYTTÖTARKOITUS 1 JAKSO Ilmaisjakelu 10 artikla Ilmaisjakelu hyväntekeväisyysorganisaatioiden välityksellä 1. Tiettynä markkinointivuonna markkinoilta poistetut tuotteet voidaan antaa jäsenvaltioiden hyväksymien hyväntekeväisyysorganisaatioiden hakemuksesta niiden käyttöön ilmaisjakelua varten asetuksen (EY) N:o 2200/96 30 artiklan 1 kohdan a alakohdan ensimmäisen ja kolmannen luetelmakohdan säännösten mukaisesti. 2. Jäsenvaltioiden on joka kolmas vuosi toimitettava komissiolle sähköisessä muodossa luettelot 1 kohdassa tarkoitetuista hyväksytyistä hyväntekeväisyysorganisaatioista. Komissio varmistaa, että kyseiset luettelot toimitetaan kaikille jäsenvaltioille. 3. Jäsenvaltioiden on toteutettava tarvittavat toimenpiteet helpottaakseen tuottajaorganisaatioiden ja hyväksyttyjen hyväntekeväisyysorganisaatioiden välistä yhteydenpitoa ja toimintaa. 11 artikla Ilmaisjakelu eri laitosten välityksellä Markkinoilta poistetut tuotteet voidaan antaa asetuksen (EY) N:o 2200/96 30 artiklan 1 kohdan a alakohdan toisessa luetelmakohdassa ja b alakohdassa tarkoitettujen, jäsenvaltioiden nimeämien rangaistuslaitosten ja sosiaali-, koulutus tai terveysalan laitosten käyttöön. Tällaisina laitoksina pidetään myös hoitolaitoksia, päiväkoteja ja psykiatrisia laitoksia. 12 artikla Kolmansien maiden haavoittuvassa asemassa oleville ryhmille suunnattu yhteisön ulkopuolinen ilmaisjakelu 1. Jäljempänä 2-7 kohtaa sovelletaan asetuksen (EY) N:o 2200/96 30 artiklan 1 kohdan kolmannessa luetelmakohdassa mainituissa tapauksissa. 2. Edellä 10 artiklassa tarkoitettujen hyväntekeväisyysorganisaatioiden elintarvikeapuna lähettämät tuotteet eivät saa vientitukea. Kyseiset hyväntekeväisyysjärjestöt eivät voi jakaa markkinoilta poistettuja ja sen jälkeen 13 ja 14 artiklan mukaisesti jalostettuja tuotteita kolmansiin maihin. Vientiä koskevaan tulliasiakirjaan, passitusta koskevaan asiakirjaan ja mahdollisesti annettuun T5-asiakirjaan on lisättävä merkintä "ei vientitukea". 3. Jäsenvaltiot voivat toimittaa komissiolle hakemuksen markkinoilta poistettujen tuotteiden jakamiseksi, jos tämä on perusteltua hätätilanteen vuoksi. Kukin hakemus on perusteltava antamalla erityisesti seuraavat tiedot: a) kohdemaa ja kunkin toimen perustelut tunnustetun humanitaarisen kriisin olemassaolon, edunsaajamaiden pyynnön sekä haavoittuvien ja tarkoin rajattujen väestönosien osalta selvästi määriteltyjen tarpeiden mukaan; b) toimitettavien tuotteiden laji ja niiden ravintoarvo suhteessa toimen perusteluihin; c) tuensaajien lukumäärä, jolla voidaan perustella jakelutoimiin varatut määrät; d) tuensaajayhteisöt ja -ryhmät sekä jakelupaikat kolmansissa maissa; e) kunkin toimeen osallistuvan hyväntekeväisyysorganisaation nimi ja tehtävät; f) suunniteltua toimea koskeva kohdemaan hallituksen tai kohdemaiden hallitusten esittämä pyyntö. 4. Komissio päättää suunnitellun toimen toteuttamisen sallimisesta ja siihen mahdollisesti tehtävistä muutoksista tapauskohtaisesti arvioiden 3 kohdassa mainittuja perusteluja ja ottaen huomioon erityisesti seuraavat seikat: a) suoritustakuut; b) yhteisön ja asianomaisten kolmansien maiden markkinatilanne; c) humanitaarisen kriisin olemassaolo; d) tuensaajamaiden esittämän pyynnön olemassaolo; e) tarkoin rajattujen väestönosien osalta määriteltyjen tarpeiden olemassaolo; f) elintarvikeapua koskevassa Lontoon yleissopimuksessa(6) esitettyjen periaatteiden noudattaminen. 5. Edellä 3 kohdassa tarkoitetun toimen myöhemmät muutokset on annettava tiedoksi komissiolle, joka voi esittää vastalauseensa muutoksiin yhden kuukauden kuluessa. 6. Jäsenvaltioiden on toimitettava komissiolle jäljennös Yhdistyneiden Kansakuntien maatalous- ja elintarvikejärjestön FAO:n neuvoa-antavalle ylituotannon sijoittelua käsittelevälle alakomitealle annetusta ilmoituksesta. 7. Jäsenvaltioiden on jokaisen toimen päätyttyä toimitettava komissiolle liitteessä IV säädetyt tiedot. Niiden on komission pyynnöstä tiedotettava sille toimen kulusta kolmansissa maissa. 13 artikla Jalostus hyväntekeväisyysorganisaation omalla kustannuksella Jokainen 10 artiklassa tarkoitettu hyväntekeväisyysorganisaatio voi omalla kustannuksellaan jalostaa tai jalostuttaa markkinoilta poistetut tuotteet jaettaviksi ilmaiseksi. Jalostuksesta peräisin olevat tuotteet on jaettava ilmaiseksi ja kokonaisuudessaan. 14 artikla Menettely luontoissuorituksena maksettavan jalostuksen yhteydessä 1. Edellä 10 ja 11 artiklassa tarkoitettujen hyväntekeväisyysorganisaatioiden ja laitosten on ilmoitettava toimivaltaiselle kansalliselle viranomaiselle viimeistään sen vahvistamana määräpäivänä, kuinka paljon ne tarvitsevat markkinoilta poistettujen tuotteiden jalostuksesta peräisin olevia hedelmä- ja vihannesjalosteita, ja sitouduttava ottamaan jalosteet haltuunsa ja jakamaan ne ilmaiseksi kokonaisuudessaan. 2. Jäsenvaltiot voivat 1 kohdan mukaisesti ilmoitettujen tarpeiden mukaan uskoa ilmaisjakeluun tarkoitettujen markkinoilta poistettujen tuotteiden jalostuksen jalostajille, joille suoritetaan korvaus luontoissuorituksena. Tätä tarkoitusta varten ne voivat järjestää tässä artiklassa säädetyin edellytyksin yhden tai useamman pysyvän tarjouskilpailun, huutokaupan tai muun jäsenvaltion päättämän menettelyn, joka takaa että kyseisten toimijoiden välinen kilpailu toteutetaan yhtäläisin edellytyksin. Tämän jälkeen hyväntekeväisyysorganisaatiot tai asianomaiset laitokset jakavat jalostetut tuotteet ilmaiseksi. 3. Jäsenvaltion, joka haluaa aloittaa 2 kohdassa tarkoitetun menettelyn, on julkistettava se asianmukaisella tavalla. Menettelyn kattama jalostusjakso voi olla enintään yksi vuosi. 4. Jäsenvaltion on tarvittaessa yhdistettävä 1 kohdassa tarkoitetut tarpeet jalostettujen tuotteiden eriksi. 15 artikla Jalostajan valintaa koskeva luonnos ja jalostajan velvoitteet 1. Jäsenvaltion on laadittava 14 artiklan 2 kohdassa tarkoitetun menettelyn täytäntöönpanon jälkeen jalostajan valintaa koskeva luonnos, joka sisältää kunkin erän osalta vähintään seuraavat tiedot: a) asianomainen tuore tuote ja ajanjakso, jona markkinoilta poistetut tuotteet voivat olla käytettävissä; b) maantieteelliset alueet, joilla markkinoilta poistetut tuotteet voivat olla käytettävissä; c) menettely, jota jäsenvaltio on noudattanut jalostajan valinnassa; d) valitun jalostajan tunnistetiedot; e) tarkka kuvaus toimitettavasta hedelmä- tai vihannesjalosteesta ja sen pakkauksesta, toimituksen määräaika sekä määrä, jonka jalostaja sitoutuu toimittamaan markkinoilta poistettua tiettyä käytettävissä olevaa tuotemäärää kohden; f) vastaanottajina olevien hyväntekeväisyysorganisaatioiden ja laitosten tunnistetiedot. 2. Jäsenvaltion on toimitettava valintaluonnos komissiolle hyväksymistä varten. Komissio hylkää kaikki valintaluonnokset, joissa tuoreiden tuotteiden määrä on liian korkea jalostettujen tuotteiden määrään verrattuna. Jäsenvaltio tekee valinnan saatuaan komissiolta myöntävän päätöksen. 3. Jäsenvaltion on ilmoitettava jalostajalle kunkin erän osalta sitä mukaa kun markkinoilta poistamista tapahtuu, tuottajaorganisaatioista, joilta se voi hankkia tuoreita tuotteita; jäsenvaltion on annettava jalostajalle etusija markkinoilta poistettujen tuotteiden muihin mahdollisiin käyttötarkoituksiin nähden. 4. Jalostajan on jalostettava sille luovutetut markkinoilta poistetut tuotteet kokonaisuudessaan. Markkinoilta poistettujen tuotteiden määrät, jotka ylittävät ilmaisjakeluun tarkoitettujen jalostettujen tuotteiden valmistukseen tarvittavat määrät, ovat luontoissuoritus, jolla korvataan tarjouskilpailun voittajalle aiheutuvat valmistuskustannukset. 5. Valmistuksen jälkeen jalostettu tuote on toimitettava hyväntekeväisyysorganisaatioille tai asianomaisille laitoksille kahden kuukauden kuluessa siitä, kun jalostaja on ottanut vastaan raaka-aineen. Toimitusaika on suhteessa tarjouskilpailun voittajan käytettävissä olevien tuoreiden tuotteiden määrään. 6. Jalostajan on tarjouksen toteuttamisen varmistamiseksi asetettava toimitusvakuus. Toimitusvakuus lasketaan jalostetun tuotteen tuotantoa varten pyydetyn tuoreen tuotteen nettopainon mukaan. Toimitusvakuuden määrä on: a) asetuksen (EY) N:o 2200/96 liitteessä II tarkoitettujen tuotteiden osalta kyseisen asetuksen 26 artiklassa tarkoitettu yhteisön markkinoiltapoistamiskorvaus; b) muiden tuotteiden osalta jäsenvaltion vahvistama määrä. Vakuus vapautetaan sitä mukaa kun jalostettu tuote toimitetaan ja sen jälkeen kun tarjouskilpailun voittaja toimittaa todisteet siitä, että jalostetun tuotteen toimitusta varten tämän käyttöön annetut tuoreet tuotteet on jalostettu kokonaan. 16 artikla Kuljetuskustannukset 1. Euroopan maatalouden ohjaus- ja tukirahaston (EMOTR) tukiosasto vastaa kaikkien markkinoilta poistettujen tuotteiden ilmaisjakelutoimiin liittyvistä kuljetuskustannuksista poistamispaikan ja toimituspaikan välimatkan mukaan vahvistettujen ja liitteessä V säädettyjen kiinteiden määrien perusteella. Jos ilmaisjakelu suoritetaan yhteisön ulkopuolella, liitteessä V säädetyt kiinteät määrät kattavat poistamispaikan ja yhteisöstä poistumispaikan välisen matkan. Komissio määrittelee merikuljetusten osalta kuljetuskustannukset, jotka voidaan ottaa huomioon todellisten kuljetuskustannusten ja kuljetusmatkan pituuden perusteella. Näin laskettu korvaus ei voi ylittää kustannuksia, jotka syntyisivät, jos kuljetus tapahtuisi maalla ja kattaisi lastauspaikan ja teoreettisen purkauspaikan välisen lyhyimmän matkan. Liitteessä V vahvistettuihin määriin sovelletaan korjauskerrointa 0,6. 2. Kuljetuskustannukset maksetaan osapuolelle, jolle kulut kyseisestä kuljetuksesta ovat tosiasiallisesti aiheutuneet. Niiden maksamisen edellytyksenä on sellaisten tositteiden esittäminen, jotka osoittavat erityisesti: a) edunsaajina olevien organisaatioiden nimet; b) kyseisten tuotteiden määrän; c) edunsaajana olevien organisaatioiden suorittaman haltuunoton ja käytetyt kuljetusvälineet; d) todelliset kuljetuskustannukset. 17 artikla Lajittelu- ja pakkauskustannukset 1. EMOTR:n tukiosasto osallistuu tuoreiden tuotteiden lajittelu- ja pakkauskustannuksiin, jotka liittyvät asetuksen (EY) N:o 2200/96 30 artiklan 1 kohdassa tarkoitettuihin markkinoilta poistettujen hedelmien ja vihannesten ilmaisjakelutoimiin, kiinteällä määrällä, joka on 132 euroa nettopainotonnia kohden alle 25 nettokilogramman pakkauksissa olevien tuotteiden osalta. Näihin kustannuksiin ei osallistuta tämän asetuksen 13 ja 14 artiklassa tarkoitettujen jalostettujen tuotteiden valmistukseen tarkoitettujen tuoreiden tuotteiden osalta. 2. Ilmaisjakeluun tarkoitettujen tuotteiden pakkauksissa on oltava Euroopan yhteisön tunnus ja yksi tai useampi seuraavista merkinnöistä: - Producto destinado a su distribución gratuita [Reglamento (CE) n° 103/2004] - Produkt urcený k bezplatné distribuci [narízení (ES) c. 103/2004] - Produkt til gratis uddeling (forordning (EF) nr. 103/2004) - Zur kostenlosen Verteilung bestimmtes Erzeugnis (Verordnung (EG) Nr. 103/2004) - Tasuta jagamiseks mõeldud tooted [määrus (EÜ) nr 103/2004] - Προϊόν προοριζόμενο για δωρεάν διανομή [κανονισμός (ΕΚ) αριθ. 103/2004] - Product for free distribution (Regulation (EC) No 103/2004) - Produit destiné à la distribution gratuite [règlement (CE) n° 103/2004] - Prodotto destinato alla distribuzione gratuita [regolamento (CE) n. 103/2004] - Produkts paredzets bezmaksas izplatisanai [Regula (EK) Nr. 103/2004] - Produktas skirtas nemokamai distribucijai [Reglamentas (EB) Nr. 103/2004] - Térítésmentes terjesztésre szánt termék (103/2004. sz. EK rendelet) - Prodott destinat gad-distribuzzjoni bla las [Regolament (KE) nru. 103/2004] - Voor gratis uitreiking bestemd product (Verordening (EG) nr. 103/2004) - Produkt przeznaczony do bezpatnej dystrybucji [rozporzadzenie (WE) nr 103/2004] - Produto destinado a distribuição gratuita [Regulamento (CE) n° 103/2004] - Výrobok urcený na bezplatnú distribúciu [nariadenie (ES) c. 103/2004] - Proizvod, namenjen za prosto razdelitev [Uredba (ES) st. 103/2004] - Ilmaisjakeluun tarkoitettu tuote (asetus (EY) N:o 103/2004) - Produkt för gratisutdelning (förordning (EG) nr 103/2004). Ilmaisjakelussa yhteisön ulkopuolella merkintä on tehtävä myös kyseisten kolmansien maiden kielellä tai kielillä. Edellä 13 ja 14 artiklassa tarkoitettujen jalostettujen tuotteiden valmistukseen tarkoitettujen tuoreiden tuotteiden pakkauksissa ei ole kyseisiä merkintöjä. 3. Lajittelu- ja pakkauskustannukset maksetaan nämä toimet toteuttaville tuottajaorganisaatioille. Niiden maksamisen edellytyksenä on sellaisten tositteiden esittäminen, jotka osoittavat erityisesti: a) edunsaajina olevien organisaatioiden nimet; b) kyseisten tuotteiden määrän; c) edunsaajana olevien organisaatioiden suorittaman haltuunoton ja esittämismuodon. 2 JAKSO Tislaus, muu kuin elintarvikekäyttö ja käyttö rehuna 18 artikla Yhteiset säännöt 1. Asetuksen (EY) N:o 2200/96 30 artiklan 1 kohdan a alakohdan neljännessä ja viidennessä luetelmakohdassa tarkoitettujen tuotteiden luovutus ja jakelu käytettäviksi muihin tarkoituksiin kuin elintarvikkeiksi tai jalostettaviksi eläinten ravinnoksi rehuteollisuudessa, ja mainitun asetuksen 30 artiklan 1 kohdan c alakohdassa tarkoitettujen tuotteiden luovutus ja jakelu jalostettaviksi tislauksella alkoholiksi, jonka alkoholipitoisuus on yli 80 tilavuusprosenttia, annetaan teollisuuden tehtäväksi joko pysyvällä tarjouskilpailulla, huutokaupalla tai muulla jäsenvaltion päättämällä menettelyllä siten, että jäsenvaltio takaa, että kyseisten toimijoiden välinen kilpailu toteutetaan yhtäläisin edellytyksin. 2. Edellä 1 kohdassa tarkoitettu luovutus ja jakelu on toteutettava kolmen kuukauden kuluessa asianomaisen tuotteen markkinointivuoden alkamisesta. 3. Komissio julkaisee Euroopan unionin virallisen lehden C-sarjassa luettelon laitoksista, jotka jäsenvaltiot ovat nimenneet suorittamaan 1 kohdassa tarkoitetun luovutuksen tai jakelun. 4. Jäsenvaltioiden on toteutettava tarvittavat toimenpiteet varmistaakseen, ettei tuotteiden luovuttamisessa ja jakelussa teollisuudelle ilmene kilpailun vääristymistä. 5. Jäsenvaltioiden on ilmoitettava komission pyynnöstä 1-4 kohdassa tarkoitettujen toimenpiteiden tulokset seitsemän päivän kuluessa. 19 artikla Tislaus Kun kyseessä on asetuksen (EY) N:o 2200/96 30 artiklan 1 kohdan c alakohdassa tarkoitettujen tuotteiden tislaus, kyseessä olevista tuotteista saadulle alkoholille on tehtävä erityisdenaturointi komission asetuksen (EY) N:o 3199/93(7) mukaisesti, ja se on osoitettava teolliseen käyttöön, joka ei ole elintarvikekäyttöä. 20 artikla Rehut 1. Tiettynä markkinointivuonna markkinoilta poistetut tuotteet voidaan 2 kohdassa säädetyin edellytyksin luovuttaa tuoreina kotieläintuottajille, jotka jäsenvaltio on näiden pyynnöstä hyväksynyt, eläinten rehuna käytettäviksi. Tällaisina kotieläintuottajina pidetään myös eläintarhoja, metsästysalueita ja muita yrityksiä, joilla on karjaa, joka voi syödä markkinoilta poistettuja tuotteita tuoreina. 2. Jäsenvaltioiden on hyväksyttävä tuottajat ja vastaavat yritykset. Hyväksynnässä on eriteltävä paitsi markkinoilta poistettujen tuotteiden enimmäismäärät, jotka kullekin tuottajalle tai vastaavalle yritykselle voidaan luovuttaa viikoittain ottaen huomioon hänen karjansa, myös yksityiskohtaiset säännöt, jotka koskevat markkinoilta poistettujen kyseiselle tuottajalle annettavien tuotteiden jakelua eläimille. Hyväksyntä on voimassa enintään kolme vuotta. 3 JAKSO Tuotteiden vastaanottajien velvoitteet ja kansalliset säännökset 21 artikla Markkinoilta poistettujen tuotteiden vastaanottajien sitoumukset Markkinoilta poistettujen tuotteiden 10, 11 ja 18 artiklassa tarkoitettujen vastaanottajien on sitouduttava: a) noudattamaan tämän asetuksen säännöksiä; b) pitämään asianomaisista toimista yksityiskohtaista varasto- ja rahoituskirjanpitoa; c) suostumaan yhteisön sääntelyssä säädettyihin valvontatoimiin; d) toimittamaan 7 artiklan 3 kohdan d alakohdassa tarkoitetut todisteet. Lisäksi tislaustarkoituksessa markkinoilta poistettujen tuotteiden vastaanottajien on sitouduttava olemaan vastaanottamatta lisätukea asianomaisista tuotteista tuotetulle alkoholille. 22 artikla Ympäristönäkökohtien huomioon ottaminen 1. Jäsenvaltioiden on toimitettava komissiolle sähköisessä muodossa asetuksen (EY) N:o 2200/96 25 artiklan kolmannessa kohdassa säädetty esitys kansallisiksi säännöksiksi. Niiden on ilmoitettava komissiolle jokaisesta muutoksesta mainittuun esitykseen. Komissio toimittaa esitykset muille jäsenvaltioille. 2. Edellä 1 kohdassa tarkoitetuissa säännöksissä vahvistetaan edellytykset, joiden mukaisesti tuottajaorganisaatiot voivat hyödyntää asetuksen (EY) N:o 2200/96 30 artiklan 2 kohdan säännöksiä, jäsenvaltion hyväksymät kompostointi- ja biohajotusmenettelyt mukaan luettuina, menettelyt, joita näitä säännöksiä soveltavien tuottajaorganisaatioiden on noudatettava, sekä tämän asetuksen 7 artiklan 3 kohdan d alakohdassa tarkoitetut asiakirjat, jotka tuottajaorganisaatioiden on esitettävä maksuhakemuksen kanssa ja joista käy ilmi tuotteiden lopullinen käyttötarkoitus. 3. Jos jäsenvaltio sallii, että 20 artiklan 2 kohdassa tarkoitetut kotieläintuottajat syöttävät markkinoilta poistetut tuotteet eläimille levittämällä ne viljelylohkolle, tämän artiklan 1 kohdassa tarkoitetuissa säännöksissä on säädettävä myös edellytyksistä, joilla tuottajat voivat käyttää kyseistä mahdollisuutta. III LUKU VALVONTAMENETTELY JA SEURAAMUKSET 1 JAKSO Tarkastukset 23 artikla Ensimmäisen tason tarkastus 1. Jäsenvaltioiden on tehtävä jokaiselle tuottajaorganisaatiolle markkinoiltapoistamistoimia koskevia ensimmäisen tason tarkastuksia, joihin kuuluu markkinoilta poistettujen tuotteiden asiakirja- ja tunnistustarkastus ja, tarvittaessa otoksen perusteella, painon fyysinen tarkastus sekä 3 artiklassa tarkoitettujen säännösten noudattamisen tarkastaminen komission asetuksen (EY) N:o 1148/2001(8) liitteessä IV vahvistettujen yksityiskohtaisten sääntöjen mukaisesti. Tarkastukset on tehtävä tämän asetuksen 6 artiklan 1 kohdassa säädetyn ilmoituksen vastaanottamisen jälkeen tämän asetuksen 6 artiklan 2 kohdassa säädetyissä määräajoissa. 2. Edellä 1 kohdassa säädettyjä ensimmäisen tason tarkastuksia on tehtävä jokaisen tuotteen osalta 100 prosentille koko markkinointivuoden aikana markkinoilta poistetusta tuotemäärästä. Kyseisen tarkastuksen jälkeen markkinoilta poistetut tuotteet on denaturoitava toimivaltaisten viranomaisten läsnäollessa jäsenvaltion vahvistamin edellytyksin ja sitä tyydyttävällä tavalla. 3. Jos sovelletaan asetuksen (EY) N:o 2200/96 30 artiklan 1 kohdan a alakohdan ensimmäistä, toista ja kolmatta luetelmakohtaa sekä b alakohtaa, jäsenvaltioiden tarkastama määrä voi olla pienempi, mutta sen on oltava vähintään 10 prosenttia asianomaisista määristä markkinointivuoden aikana. Asianomaisille tuotteille ei tehdä tämän artiklan 2 kohdassa tarkoitettua denaturointia. Jos tarkastuksissa ilmenee merkittäviä sääntöjenvastaisuuksia, toimivaltaisten viranomaisten on tehtävä lisätarkastuksia. 24 artikla Toisen tason tarkastus 1. Jäsenvaltioiden on markkinointivuoden päätyttyä tehtävä pistokokeina toisen tason tarkastuksia. Jäsenvaltioiden on vahvistettava perusteet, joiden mukaan ne tarkastelevat ja arvioivat riskiä siitä, että jokin tietty tuottajaorganisaatio on toteuttanut lainsäädännön vastaisia markkinoiltapoistamistoimia. Näiden perusteiden on koskettava muun muassa aiempien ensimmäisen ja toisen tason tarkastusten aikaisia havaintoja sekä sitä, onko tuottajaorganisaatio ottanut käyttöön jonkinlaisen laadunvarmennusmenetelmän. Jäsenvaltioiden on vahvistettava näiden perusteiden mukaisesti jokaisen tuottajaorganisaation osalta toisen tason tarkastusten vähimmäismäärä. 2. Toisen tason tarkastuksiin kuuluu asiakirjojen ja tapauksen mukaan paikalla tehtäviä tarkastuksia interventiotoimiin tuottajaorganisaatioiden ja markkinoilta poistettujen tuotteiden vastaanottajien tasolla sen varmistamiseksi, että yhteisön markkinoiltapoistamiskorvauksen maksamista koskevia edellytyksiä noudatetaan. Näihin tarkastuksiin on sisällyttävä erityisesti: a) sen varasto- ja rahoituskirjanpidon tarkastus, jota kaikkien yhden tai useamman markkinoiltapoistamistoimen kuluvan markkinointivuoden aikana toteuttavien tuottajaorganisaatioiden on pidettävä; b) maksupyyntöihin merkittyjen kaupan pidettyjen määrien tarkastaminen erityisesti tarkistamalla varasto- ja rahoituskirjanpito, laskut ja tarvittaessa niiden paikkansapitävyys sekä kyseisten ilmoitusten yhteensopivuus asianomaisten tuottajaorganisaatioiden kirjanpito- ja/tai verotietojen kanssa; c) kirjanpidon asianmukaisen hoidon tarkastaminen erityisesti tarkastamalla tuottajaorganisaatioiden saamien, maksupyynnöissä ilmoitettujen nettotulojen todenperäisyys, mahdollisten markkinoilta poistamisesta perittyjen kustannusten oikeasuhteisuus, kirjanpitomerkinnät, jotka liittyvät tuottajaorganisaatioiden yhteisön markkinoiltapoistamiskorvauksen saamiseen ja sen mahdolliseen maksamiseen tuottajaorganisaatioiden jäsenille, sekä tällaisten merkintöjen välinen johdonmukaisuus; d) maksupyynnöissä ilmoitetun markkinoilta poistettujen tuotteiden määräpaikan tarkastaminen sekä sen varmistaminen, että tuottajaorganisaatiot ja vastaanottajat noudattavat tämän asetuksen säännöksiä. Ensimmäisessä alakohdassa tarkoitetut tarkastukset tehdään kunakin markkinointivuonna vähintään 30 prosentille asianomaisista tuottajaorganisaatioista ja mainittuihin organisaatioihin liittyvistä vastaanottajista, ja kunkin asianomaisen tuottajaorganisaation osalta vähintään kerran viidessä vuodessa ajanjaksolla, jona markkinoilta poistamisia tehdään. Jokaisen tarkastuksen yhteydessä on tarkastettava muun muassa vähintään 5:tä prosenttia tuottajaorganisaatioiden markkinointivuoden aikana markkinoilta poistamista määristä edustava otos markkinoiltapoistamistoimia. Ensimmäisen alakohdan a alakohdassa tarkoitetussa varasto- ja rahoituskirjanpidossa on eriteltävä kunkin markkinoilta poistettavan tuotteen osalta seuraavat liikkeet (määrinä): a) tuottajaorganisaation jäsenten ja muiden tuottajaorganisaatioiden jäsenten asetuksen (EY) N:o 2200/96 11 artiklan 1 kohdan c alakohdan 3 alakohdan toisessa ja kolmannessa luetelmakohdassa säädettyjen edellytysten mukaisesti toimittama tuotanto; b) muiden kuin a alakohdassa mainittujen toimijoiden toimittama tuotanto; c) tuottajaorganisaatioiden myynti jaoteltuna tuoremarkkinoille valmistettuihin ja muun tyyppisiin tuotteisiin (mukaan luettuna jalostukseen tarkoitettu raaka-aine); d) markkinoilta poistetut tuotteet. Ensimmäisen alakohdan d alakohdassa tarkoitettu tuotteiden määräpaikan tarkastaminen koostuu erityisesti seuraavista: a) vastaanottajien pitämän erityisen kirjanpidon tarkastaminen pistokokein ja tarvittaessa sen yhteensopivuus kansallisessa lainsäädännössä edellytetyn kirjanpidon kanssa; b) sovellettavien ympäristöön liittyvien edellytysten noudattamisen tarkastaminen; c) tislauksen osalta saadun tuotteen jalostaminen alkoholipitoisuudeltaan yli 80 tilavuusprosenttia olevaksi alkoholiksi, sen denaturointi, määräpaikka ja teollinen käyttötarkoitus. 3. Jos toisen tason tarkastuksissa havaitaan merkittäviä sääntöjenvastaisuuksia, toimivaltaisten viranomaisten on tehtävä perusteellisempia toisen tason tarkastuksia kyseisenä markkinointivuonna ja lisättävä asianomaisille tuottajaorganisaatioille (tai niiden liitoille) tehtäviä toisen tason tarkastuksia seuraavana markkinointivuonna. 2 JAKSO Takaisinperintä ja seuraamukset 25 artikla Takaisinperintä Tuottajaorganisaatioille, yksittäisille tuottajille tai asianomaisille vastaanottajille perusteettomasti maksetut korvaukset on perittävä takaisin korkoineen erityisesti, jos: a) tuotteita, joita ei ole saatettu myyntiin, ei ole luovutettu asetuksen (EY) N:o 2200/96 30 artiklan mukaisesti; b) tuotteiden, joita ei ole saatettu myyntiin, käyttö aiheuttaa vakavia ympäristövahinkoja ja/tai ei ole tämän asetuksen 22 artiklassa tarkoitettujen kansallisten säännösten mukainen. Sovellettava korkotaso on laskettava kansallisten säännösten mukaisesti, ja se ei saa olla alempi kuin kansallisten säännösten mukaisesti takaisinperinnässä yleisesti sovellettava korkotaso. 26 artikla Sakkoseuraamukset 1. Jos 6 artiklassa säädetyn ilmoituksen ja 23 artiklassa tarkoitetun tarkastuksen yhteydessä havaitaan asetuksen (EY) N:o 2200/96 2 artiklassa tarkoitettujen vaatimusten tai tämän asetuksen liitteessä I esitettyjen vähimmäislaatuvaatimusten osalta sääntöjenvastaisuuksia, edunsaajan/hakijan on: a) maksettava perusteettomasti haettujen korvausten määrä, sellaisena kuin se on laskettuna vaatimukset tai vähimmäisvaatimukset täyttämättömien, markkinoilta poistettujen määrien perusteella, jos kyseiset määrät ovat alle 10 prosenttia tämän asetuksen 6 artiklan mukaisesti ilmoitetuista määristä, b) maksettava perusteettomasti haettujen korvausten määrä kaksinkertaisena, sellaisena kuin se on laskettuna vaatimukset tai vähimmäisvaatimukset täyttämättömien, markkinoilta poistettujen määrien perusteella, jos kyseiset määrät ovat 10-25 prosenttia tämän asetuksen 6 artiklan mukaisesti ilmoitetuista määristä, c) maksettava määrä, joka vastaa korvausta koko tämän asetuksen 6 artiklan mukaisesti ilmoitetuille määrille, jos markkinoilta poistettujen tuotteiden määrät, jotka eivät vastaa vaatimuksia tai vähimmäisvaatimuksia, ovat yli 25 prosenttia kyseisistä ilmoitetuista määristä. 2. Kun tämän asetuksen soveltamista koskevia sääntöjenvastaisuuksia havaitaan ja ellei kyseessä ole ilmeinen virhe, edunsaajan/hakijan on: a) niissä tapauksissa, joissa korvaus on jo maksettu ja 25 artiklassa säädetyn takaisinperinnän lisäksi: i) maksettava aiheettomasti maksettua määrää vastaava määrä, jos kyseessä on petos; ii) maksettava muissa tapauksissa 50 prosenttia aiheettomasti maksetusta määrästä; b) niissä tapauksissa, joissa tukihakemukset on jätetty 7 artiklan mukaisesti mutta tukea ei ole maksettu: i) maksettava perusteettomasti haetut korvaukset, jos kyseessä on petos; ii) maksettava muissa tapauksissa 50 prosenttia aiheettomasti haetuista korvauksista. 27 artikla Lisäseuraamukset 1. Silloin kun 23 ja 24 artiklan mukaisesti tehtyjen tarkastusten yhteydessä todetaan vastaanottajasta johtuvia sääntöjenvastaisuuksia, sovelletaan seuraavaa: a) Edellä 10 artiklassa ja 20 artiklan 2 kohdassa tarkoitettu vastaanottajan hyväksyntä peruutetaan. Peruutus tehdään välittömästi, se kestää vähintään yhden markkinointivuoden ja sitä jatketaan sääntöjenvastaisuuden vakavuuden mukaan. Edellä 11 artiklassa mainittuja laitoksia ei hyväksytä ilmaisjakelun suorittajiksi seuraavan markkinointivuoden aikana. b) Edellä 18, 19 ja 20 artiklassa tarkoitetut vastaanottajat suljetaan pois kyseisissä artikloissa mainittujen säännösten soveltamisalasta vähintään yhdeksi markkinointivuodeksi; kyseistä ajanjaksoa voidaan pidentää sääntöjenvastaisuuden vakavuuden mukaan. c) Markkinoilta poistetun tuotteen vastaanottajan on korvattava käyttöönsä annettujen tuotteiden arvo, joka arvioidaan asetuksen (EY) N:o 1433/2003 3 artiklan 4 kohdan mukaisesti, sekä perityt lajittelu-, pakkaus- ja kuljetuskustannukset, joihin lisätään korko tuotteen vastaanottamisen ja edunsaajan suorittaman takaisinmaksun väliseltä ajalta. 2. Jos kyseessä on tahallinen tai vakavasta laiminlyönnistä johtuva väärä ilmoitus, jäsenvaltion on varmistettava, että asianomainen tuottajaorganisaatio ei saa yhteisön markkinoiltapoistamiskorvausta eikä tee asetuksen (EY) N:o 2200/96 15 artiklan 2 kohdan a alakohdassa mainittuja markkinoilta poistamisia ajanjaksona, joka on tapauksen vakavuuden mukaan 1-5 markkinointivuotta sen markkinointivuoden jälkeen, jona sääntöjenvastaisuus on havaittu. 28 artikla Maksujen suorittaminen Takaisinperityt määrät, korot ja seuraamuksista johtuvat määrät tilitetään toimivaltaiselle maksajavirastolle, ja ne vähennetään EMOTR:n rahoittamista menoista. 29 artikla Kansalliset säännökset Edellä 23-28 artiklan säännöksiä sovelletaan rajoittamatta sellaisten toimenpiteiden soveltamista, jotka jäsenvaltiot katsovat tarpeellisiksi asetuksen (EY) N:o 2200/96 IV osaston ja 15 artiklan säännösten sekä muiden, mainitun asetuksen 48 artiklan mukaisesti asetettavien seuraamusten noudattamisen varmistamiseksi. IV LUKU SIIRTYMÄ- JA LOPPUSÄÄNNÖKSET 30 artikla Siirtymäsäännökset 1. Poiketen siitä, mitä 4 artiklassa säädetään, markkinointivuosi 2004/2005 kattaa seuraavat ajanjaksot: a) melonit ja vesimelonit: 1 päivän huhtikuuta 2004 ja 31 päivän joulukuuta 2004 välinen ajanjakso; b) kukkakaalit, aprikoosit, nektariinit, persikat ja syötäväksi tarkoitetut viinirypäleet: 1 päivän toukokuuta 2004 ja 31 päivän joulukuuta 2004 välinen ajanjakso; c) päärynät: 1 päivän kesäkuuta 2004 ja 31 päivän heinäkuuta 2005 välinen ajanjakso; d) omenat: 1 päivän heinäkuuta 2004 ja 31 päivän heinäkuuta 2005 välinen ajanjakso; e) sitruunat: 1 päivän kesäkuuta 2004 ja 30 päivän syyskuuta 2005 välinen ajanjakso. 2. Markkinointivuosina 2002/2003 ja 2003/2004 5 artiklassa tarkoitettuna kolmen vuoden ajanjaksona pidetään markkinointivuodet 2002/2003, 2003/2004 ja 2004/2005 kattavaa ajanjaksoa. 31 artikla Kumoaminen Kumotaan asetukset (EY) N:o 659/97 ja (EY) N:o 1492/97. Asetuksen (EY) N:o 659/97 7 artiklan säännöksiä sovelletaan kuitenkin 1 päivään heinäkuuta 2004. Viittauksia kumottuihin asetuksiin pidetään viittauksina tähän asetukseen liitteessä VI olevan vastaavuustaulukon mukaisesti. 32 artikla Voimaantulo Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan kunkin tuotteen osalta asianomaisen tuotteen ensimmäisen tämän asetuksen voimaantuloa seuraavan markkinointivuoden, sellaisena kuin se on määritelty 4 artiklassa ja 30 artiklan 1 kohdassa, alusta. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 21 päivänä tammikuuta 2004. Komission puolesta Franz Fischler Komission jäsen (1) EYVL L 297, 21.11.1996, s. 1, asetus sellaisena kuin se on viimeksi muutettuna komission asetuksella (EY) N:o 47/2003 (EYVL L 7, 11.1.2003, s. 64). (2) EYVL L 100, 17.4.1997, s. 22, asetus sellaisena kuin se on viimeksi muutettuna asetuksella (EY) N:o 1135/2001 (EYVL L 154, 9.6.2001, s. 9). (3) EYVL L 202, 30.7.1997, s. 28. (4) EUVL L 203, 12.8.2003, s. 25. (5) EYVL L 160, 26.6.1999, s. 103. (6) EYVL L 222, 24.8.1999, s. 40. (7) EYVL L 288, 23.11.1993, s. 12. (8) EYVL L 153, 13.6.2001, s. 9. LIITE I INTERVENTIOON TARKOITETTUJEN TUOTTEIDEN VÄHIMMÄISVAATIMUKSET 1. Interventioon tarkoitettujen tuotteiden on oltava: - eheitä, - terveitä; tuotteita, joissa on mätää tai jotka ovat muuten pilaantuneet kulutukseen kelpaamattomiksi, ei sallita, - puhtaita, lähes vailla näkyviä vieraita aineita, - lähes vailla tuholaisten aiheuttamia vioittumia, - vailla epätavallista pintakosteutta, - vailla vierasta hajua ja/tai makua. 2. Tuotteiden on oltava riittävän kehittyneitä ja riittävän kypsiä, niiden luonne huomioon ottaen. 3. Niiden on oltava lajikkeelle ja/tai kauppamuodolle ominaisia. LIITE II YHTEISÖN MARKKINOILTAPOISTAMISKORVAUKSEN LISÄKORVAUKSEN ENIMMÄISMÄÄRÄT >TAULUKON PAIKKA> LIITE III YHTEENVETO INTERVENTIOISTA Tiedot, jotka jäsenvaltioiden on toimitettava komissiolle jokaisen markkinointivuoden päätyttyä 9 artiklan 2 kohdan mukaisesti 1. Kaikki asetuksen (EY) N:o 2200/96 liitteessä II mainitut tuotteet sekä muut asianomaiset tuotteet: a) kokonaismäärät, joita ei ole saatettu myyntiin (tonneina); b) jäsenvaltioiden maksamat määrät (euroina tai kansallisena valuuttana) jaoteltuina seuraavasti: yhteisön markkinoiltapoistamiskorvaus, yhteisön markkinoiltapoistamiskorvauksen lisäosat ja liitteeseen II kuulumattomista tuotteista maksetut markkinoiltapoistamiskorvaukset. 2. Kaikki asetuksen (EY) N:o 2200/96 liitteessä II mainitut tuotteet ja komission yksiköiden pyynnöstä tietyt liitteeseen II kuulumattomat tuotteet, joita on poistettu markkinoilta huomattavia määriä asianomaisena markkinointivuonna tai jonakin aiempana markkinointivuonna: a) kuukausittainen jaottelu määristä, joita ei ole saatettu myyntiin (tonneina); b) määrien, joita ei ole saatettu myyntiin, jaottelu asetuksen (EY) N:o 2200/96 30 artiklan mukaisen käyttötarkoituksen mukaan (tonneina); 3. Yhteenvetotaulukko kaupan pidetyistä ja myyntiin saattamattomista määristä (tonneina) kunkin hyväksytyn tuottajaorganisaation ja kunkin (asetuksen (EY) N:o 2200/96 liitteeseen II kuuluvan ja tarvittaessa liitteeseen II kuulumattoman) tuotteen osalta. LIITE IV >PIC FILE= "L_2004016FI.001603.TIF"> LIITE V ILMAISJAKELUSTA AIHEUTUVAT KULJETUSKUSTANNUKSET >TAULUKON PAIKKA> Kylmäkuljetuslisä: 7,7 euroa/tonni. LIITE VI VASTAAVUUSTAULUKKO >TAULUKON PAIKKA>